  Анжелика Тихонова корреспондент Удмуртиын коронавирусэн нюръяськон ӧре выжтэм ньыль эмъюртъёсын тупатъян ужъёс йылпумъяськизы. Со сярысь 4-тӥ инвожое Удмуртилэн тӧроез Александр Бречалов кивалтэм улсын элькунысь тазалыкез утён удысэз азинтонъя кенешонын тодмо луиз, ивортэ элькун тӧролэн но кивалтэтлэн пресс-службазы. Элькун кивалтэтлэн тӧроез Ярослав Семёнов вераз, 4-тӥ инвожолы улосвыламы коронавирус инфекциен черламъёсты йӧнатон понна 935 койкаос дасямын шуыса, со пӧлысь 148-эз али уже кутӥське. Одӥгез висись - тыосты шокатӥсь аппарат улын. Вань висисьёс Инфекциосын нюръяськонъя элькун эмъюртын, Дэриысь эмъюртын но 1 номеро кар эмъюртын кыллё. Кивалтӥсь пусйиз, Россиысь тазалыкез утёнъя министерстволэн косэмезъя асьме дорын 1 сюрс 500 койкаос дась луыны кулэ. Ватсаса интыос дасяны чакламын вал: Воткаысь эмъюртын – 125 инты, Вотка ёрос эмъюртын – 80 инты, Сарапулысь эмъюртын – 80 инты, Можгаысь эмъюртын – 80 инты но Глазкарысь эмъюртын – 125 инты. Но берлогес Киясаын 50 инты, Балезиноын 26 инты дасяны но Глазкарысь эмъюртысь ӝог эмъюрттэт сётӥсь службалы ужан тӥрлык басьтыны кулэлык кылдӥз. Пусъё, Сарапулын, Можгаын, Глазкарын но Балезиноын вань ужъёс йылпумъяськизы ини Ярослав Семёнов, элькун кивалтэтлэн тӧроезОзьы ик Ярослав Семёнов вераз, коронавирусэн висисьёсын ужаны дасям эмъюртъёсын ужъёс кык ӧръя мыно шуыса: лэсьтӥськон ужъёс: шлюзъёс, электрокужым вуттӥсь езъёс лэсьтон, пушсэ но лифтэз тупатъян; кислород вуттон. Кислородэн койкаос коронавирусэн нюръяськыны дасям интыос пӧлысь 70 процентэз луыны кулэ. Туннэ нуналлы оглом 935 интыос пӧлысь 664-ез кислородэн, ватсаса дасяськись 566 интыос пӧлысь – 338-эз. Со сяна элькун кивалтэтлэн тӧроез ватсаз, эмъюртъёсын ужъёс коронавирусэн нюръяськонлы ӧръян бордын гинэ ӧвӧл шуыса. Тодэ вайыто, Удмуртилэн тӧроезлэн кичӧлтэмезъя кылем арын «Большой ремонт» ӵектос кутскиз. Кылем арын тупатъян ужъёс Ижкарысь тямыс эмъюртъёслэн 14 объектъёсазы мынӥзы. Ужъёс улсын укноосты вошъязы, липетъёсты, нимысьтыз отделениосты тупатъязы. Озьы ик тупатъян ужъёс ньыль ёрос эмъюртъёсын мынӥзы: Алнашын, Вавожын, Киясаын, Дэриын, 26 фельдшер-акуреш пунктъёсын, вить амбулаториосын. Ужъёслы 356 миллион манет висъяськиз Ярослав Семёнов, элькун кивалтэтлэн тӧроез2020-тӥ арын ӵектос улсын тупатъян ужъёслы 150 миллион манетлэсь трос висъязы. Коньдонлы луыса Красногорск ёросысь Дебы гуртысь фельдшер-акушер пунктэз, Сьӧлтаысь, Сюмсиысь, Уваысь, Ярысь, Глазкарысь, Сарапулысь эмъюртъёсты выльдозы, Новый каргуртысь Вотка амбулаториын ужъёсты азинтозы. Озьы ик рос-прос тупатъян ужъёсты Ижкарысь сизьым эмъюртъёслэн 18 объектъёсазы азинтыны чаклало. Удмуртиысь 19 эмъюртъёсын «секыт тӥрлык» пуктыны висъетъёсты тупатъян ужъёс ортчозы. Тӥрлыкез Владимир Путинэн кичӧлтэм «Здравоохранение» йӧскалык ӵектос улсын но басьтозы. Со пӧлын рентген аппаратъёс, КТ, МРТ, дистанционной гамма-терапия, ангиографической аппарат. Троссэ тӥрлыкъёсты нылпи поликлиникаосы но ёрос эмъюртъёсы пуктозы.  Тегъёс: Тазалык Удмуртия коронавирус тазалыкезутён ЯрославСемёнов  